

Αρκαλοχώρι, 27/ 06 /2025

Προς: ΜΜΕ

**ΔΕΛΤΙΟ ΤΥΠΟΥ**

**Τελικές προθεσμίες και νέες ρυθμίσεις για τους σεισμόπληκτους του Δήμου Μινώα Πεδιάδας**

Ο Δήμος Μινώα Πεδιάδας ενημερώνει τους σεισμόπληκτους δημότες, των οποίων τα κτίρια επλήγησαν από τους σεισμούς του 2021 ότι τροποποιούνται οι υπουργικές αποφάσεις που καθορίζουν τις προθεσμίες και τις διαδικασίες χορήγησης στεγαστικής συνδρομής για την αποκατάσταση κτιρίων από σεισμούς. Οι αλλαγές αυτές, θεσπίστηκαν με Κοινή Υπουργική Απόφαση των Υπουργείων Εθνικής Οικονομίας και Οικονομικών και Κλιματικής Κρίσης και Πολιτικής Προστασίας (ΦΕΚ Β’ 3137/20.06.2025).

**Οι νέες ρυθμίσεις:**

**Συμπλήρωση ή διόρθωση φακέλων**

Οι δικαιούχοι μπορούν να υποβάλουν δικαιολογητικά εντός 3 μηνών από την παραλαβή σχετικής έγγραφης ειδοποίησης. Εάν χρειαστεί νέα συμπλήρωση, δίνεται επιπλέον προθεσμία 6 μηνών. Αν δεν υπάρξει ανταπόκριση, η αίτηση τίθεται στο αρχείο.

**Αυτοστέγαση / αγορά έτοιμου κτιρίου**

Η αίτηση για έγκριση στεγαστικής συνδρομής μπορεί πλέον να υποβάλλεται εντός 3 ετών από την έκδοση της Βεβαίωσης Καθορισμού Δικαιούχου, αντί των 18 μηνών που ίσχυαν έως σήμερα.

**Παράταση για αυτοστέγαση**

Για περιπτώσεις όπου η σχετική προθεσμία έχει ήδη λήξει ή λήγει έως τις 31 Μαρτίου 2026, δίνεται δυνατότητα υποβολής αίτησης μέχρι την παραπάνω ημερομηνία. Για επιχειρήσεις, η προθεσμία έγκρισης παραμένει 4 έτη από το καταστροφικό γεγονός.

**Αλλαγή είδους στεγαστικής συνδρομής**

Οι δικαιούχοι μπορούν να αιτηθούν μετατροπή της στεγαστικής συνδρομής (π.χ. από ανακατασκευή σε αυτοστέγαση ή αποπεράτωση και αντίστροφα), έως τις 31 Μαρτίου 2026, εφόσον δεν έχει εκταμιευθεί η πρώτη δόση στεγαστικής συνδρομής.

**Αναλυτικά η επίσημη ανακοίνωση του Υπουργείου Κλιματικής Κρίσης και Πολιτικής Προστασίας:** https://civilprotection.gov.gr/deltia-tupou/tropopoiisi-apofaseon-poy-aforoyn-stis-prothesmies-kai-diadikasia-horigisis-stegastikis-syndromis